जमशेदपुर. जुबिली रोड स्थित बेल्डीह चर्च स्कूल परिसर में 11वीं की एक छात्रा (1५) के साथ छात्र परवेज हयात (17) ने छेड़खानी की। छात्र ने उसकी पिटाई की और कपड़े भी फाड़ दिए। इस दौरान टीचर भी वहीं थे, लेकिन उन्होंने इस घटना को रोकने का प्रयास नहीं किया। पीड़ित छात्रा ने स्कूल प्रबंधन से इसकी शिकायत की, तो प्रबंधन ने अभिभावक के साथ बिष्टुपुर थाना में केस करने की सलाह दी।
इसके बाद छात्रा ने मंगलवार शाम बिष्टुपुर थाना में परवेज हयात के खिलाफ मारपीट, छेड़खानी, कपड़ा फाड़ने, हत्या की धमकी देने और एक साल से परेशान करने की शिकायत दर्ज कराई थी। इसी आधार पर पुलिस ने देर रात छात्र के खिलाफ धारा 354 (छेड़खानी), 323 (मारपीट) और 341(गलत नियत) के तहत मामला दर्ज कर लिया। ये सभी गैर जमानतीय धारा हैं। मामला प्रेम प्रसंग का बताया जाता है। आरोपी टाटा स्टील कर्मी का पुत्र है।
आरोपी स्कूल का 12वीं का पास आउट छात्र
आरोपी परवेज हयात बेल्डीह स्कूल की 12वीं कक्षा का पास आउट छात्र है। वह मंगलवार दोपहर एक बजे स्कूल में 12वीं का प्रमाणपत्र लेने गया था। इसी दौरान छात्रा परीक्षा देकर निकल रही थी। वहां उसने छात्रा को रोका और गाली-गलौज करने लगा। विरोध करने पर उसने मारपीट शुरू कर दी और कपड़े फाड़ दिए। स्कूल में छात्रों और टीचरों की भीड़ जमा होने के बाद वह फरार हो गया। मानगो आजाद नगर निवासी छात्रा ने प्राथमिकी में आरोप लगाया गया है कि मानगो जवाहर नगर का रहने वाला परवेज हयात एक साल से उसे परेशान कर रहा था। अनेक बार उसने विरोध किया, तो उसने हत्या करने की धमकी दी।
पुलिस ने की छापामारी, फरार
आरोपी छात्र परवेज हयात को गिरफ्तार करने के लिए बिष्टुपुर पुलिस ने मंगलवार रात जवाहरनगर स्थित आवास पर छापामारी की, लेकिन वह फरार हो गया। पुलिस ने बताया कि आरोपी घटना के बाद से घर नहीं गया है। उसके परिजनों को घटना की जानकारी देकर पुलिस के हवाले करने का निर्देश दिया गया है।
बेल्डीह स्कूल की 11वीं की एक छात्रा ने छात्र परवेज हयात के खिलाफ स्कूल परिसर में छेड़खानी, मारपीट और कपड़ा फाड़ने की प्राथमिकी दर्ज कराई है। छात्रा ने कहा है कि घटना के वक्त स्कूल के अनेक टीचर वहां छात्र की हरकत देख रहे थे, लेकिन किसी ने बचाव नहीं किया। बाद में प्रिंसिपल से शिकायत करने गई, तो उन्होंने थाना में प्राथमिकी दर्ज कराने का निर्देश दिया।
अवध कुमार यादव, थाना प्रभारी, बिष्टुपुर
hin_Deva hin_Deva hin_Deva hin_Deva bho_Deva hin_Deva hin_Deva bho_Deva